Koordinatės: 52°04′ p. pl. 69°41′ v. ilg.﻿ / ﻿52.067°š. pl. 69.683°r. ilg.﻿ / 52.067; 69.683


Pali Aikės vulkaninis laukasPali Aikės vulkaninis laukas
Pali Aikės vulkaninis laukas Argentinos žemėlapyje

**Pali Aikės vulkaninis laukas** (isp. *Campo volcánico Pali Aike*) – vulkaninis laukas Argentinoje ir Čilėje, pietų Patagonijoje, į pietvakarius nuo Rio Galjegoso, šiauriau Magelano sąsiaurio. Vulkaninis laukas užima 4500 km² plotą, nusidriekęs iš šiaurės vakarų į pietryčius 120 km. Teritoriją dengia iki 120 m storio lavos sluoksnis. Būdingas plokštikalnių reljefas su stačiašlaitėmis įdubomis bei ežerais. Išlikę erozijos smarkiai paveiktų ugnikalnių kūgių – Kvadrado, Domeikos, Gajaus ir Filipio. Rastos 467 vulkaninės angos. Susidarę įvairūs vulkaniniai dariniai – marai, tufo žiedai, šlakiniai kūgiai, lavos tuneliai, hornitai, kauburiai.

Pali Aikės vulkaninis laukas susidarė dėl Vakarų Čilės pakilumos ir Peru–Čilės lovio sandūros. Vulkaninis aktyvumas čia prasidėjo prieš 3,78 mln. metų, o paskutiniai vulkanizmo požymiai aptikti iš holoceno (maždaug prieš 3400 metų). Vulkaninis aktyvumas čia dar gali atsinaujinti (viename 2016 m. moksliniame darbe ši vieta įvertinta 18 iš 38 pavojingų dėl vulkanizmo Argentinos vietų).

Pali Aikė – svarbi archeologinė sritis. Čia rasta ~10 000 metų senumo archeologinių radaviečių. Viena svarbiausių archeologinių vietų – Felo urvas, kur rasta strėlių antgalių, įvairių gyvūnų kaulų, ylų, grežmtukų, bolų, karoliukų, įvairių akmeninių ir kaulinių įrankių. Taip pat rasta uolų tapybos, petroglifų, erudavusios vulkaninės uolienos naudotos pigmentams gaminti.

Čilei priklausanti vulkaninio lauko dalis paskelbta Pali Aikės nacionaliniu parku, Argentinai – Asulio lagūnos provincijos parku.

* Pali Aikės vulkaninio lauko reginys ČilėjePali Aikės vulkaninio lauko reginys Čilėje
* Vulkaninė anga šalia Asulio lagūnosVulkaninė anga šalia Asulio lagūnos
* Asulio lagūnaAsulio lagūna
* Pali Aikės urvasPali Aikės urvas

Šaltiniai
---------

1. ↑  D’Orazio, Massimo; Agostini, Samuele; Mazzarini, Francesco; Innocenti, Fabrizio; Manetti, Piero; Haller, Miguel J; Lahsen, Alfredo (30 June 2000). „The Pali Aike Volcanic Field, Patagonia: slab-window magmatism near the tip of South America". *Tectonophysics*. 321 (4): 407–427.
2. ↑  Zolitschka, Bernd; Schäbitz, Frank; Lücke, Andreas; Corbella, Hugo; Ercolano, Bettina; Fey, Michael; Haberzettl, Torsten; Janssen, Stephanie; Maidana, Nora (1 July 2006). „Crater lakes of the Pali Aike Volcanic Field as key sites for paleoclimatic and paleoecological reconstructions in southern Patagonia, Argentina". *Journal of South American Earth Sciences*. 21 (3): 294–309.
3. ↑  Garcia, Sebastian; Badi, Gabriela (1 November 2021). „Towards the development of the first permanent volcano observatory in Argentina". *Volcanica*. 4 (S1): 26.
4. ↑  Borrero, Luis Alberto; Charlin, Judith E. (2010). *Arqueología de Pali Aike y Cabo Vírgenes: Santa Cruz, Argentina*. Buenos Aires Dunken.
5. ↑  Oriolo, Sebastián; Ozán, Ivana L.; Schmidt, Burkhard C.; Charlin, Judith E.; Manzi, Liliana M.; Techmer, Kirsten (1 December 2019). „Basalt weathering as the key to understand the past human use of hematite-based pigments in southernmost Patagonia". *Journal of South American Earth Sciences*. 96: 102376.


|  |  |
| --- | --- |
|  | **Vikiteka: Pali Aikės vulkaninė sritis** – vaizdinė ir garsinė medžiaga  |